CELEX: C2006/310/47
Language: sk
Date: 2006-12-16 00:00:00
Title: Vec T-296/06: Žaloba podaná 19. októbra 2006 – Dongguan Nanzha Leco Stationery/Rada

16.12.2006   
            
            
               SK
            
            
               Úradný vestník Európskej únie
            
            
               C 310/25
            
         Žaloba podaná 19. októbra 2006 – Dongguan Nanzha Leco Stationery/Rada
   (Vec T-296/06)
   (2006/C 310/47)
   Jazyk konania: angličtina
   Účastníci konania
   
      Žalobkyňa: Dongguan Nanzha Leco Stationery Mfg. Co., Ltd (Dongguan City, Čína) (v zastúpení: A. P. Bentley, QC)
   
      Žalovaná: Rada Európskej únie
   Návrhy žalobkyne
   
               —
            
            
               zrušiť nariadenie Rady (ES) č. 1136/2006 v časti, v ktorej sa vzťahuje na žalobkyňu,
            
         
               —
            
            
               zaviazať Radu na náhradu trov konania.
            
         Žalobné dôvody a hlavné tvrdenia
   Žalobkyňa, ktorá je čínskym výrobcom pákových mechaník navrhuje zrušenie nariadenia Rady (ES) č. 1136/2006, ktorým sa ukladá konečné antidumpingové clo a ustanovuje sa konečný výber dočasného cla uloženého na dovoz pákových mechaník s pôvodom v Čínskej ľudovej republike (1) v časti, v ktorej sa týka žalobkyne.
   Na podporu svojej žaloby sa žalobkyňa odvoláva na porušenie článku 2 ods. 10 základného nariadenia (2) spočívajúce v tom, že inštitúcie Spoločenstva stanovili žalobkyninu vývoznú cenu na úrovni výrobnej ceny v Číne, ktorá nezahŕňa náklady na predaj, všeobecné a administratívne náklady, aj keď tieto výdavky sú súčasťou normálnej hodnoty.
   Žalobkyňa sa ďalej tvrdí, že došlo k porušeniu zásady riadneho úradného postupu a obozretného vyšetrovania, pretože inštitúcie Spoločenstva si neoverili údaje týkajúce sa nákladov na predaj, všeobecných a administratívnych nákladov spoločnosti predajcu, prostredníctvom ktorej žalobkyňa predáva svoje výrobky pri určovaní, či má byť vývozná cena žalobkyne stanovená na úrovni cien spoločnosti predajcu alebo na úrovni cien výrobného podniku v Číne.
   Na záver žalobkyňa tvrdí, že došlo k porušeniu článku 2 ods. 7 základného nariadenia a zásad riadneho úradného postupu a objektívnosti, pretože inštitúcie Spoločenstva zmenili svoju metodológiu na určovanie normálnej hodnoty zjavne bez akéhokoľvek objektívneho odôvodnenia.
   
      (1)  Ú. v. EÚ L 205, 2006, s. 1.
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. L 56, 1996; s. 1, Mim. vyd. 11/010, s. 45).